Poliţiştii Serviciului de Investigare a Criminalităţii Economice Mehedinţi au pus, vineri, în executare patru mandate de percheziţie domiciliară la locuinţele unor persoane bănuite de contrabandă cu produse accizabile din comunele Livezile şi Corlăţel, de unde au fost ridicate peste 31.000 de ţigarete, telefoane mobile şi bani.
Potrivit IPJ Mehedinţi, în urma activităţilor desfăşurate, de la domiciliile a doi bărbaţi, de 49 şi 50 de ani, au fost ridicate 31.232 de ţigarete de diferite mărci netimbrate, ce erau disimulate într-un recipient de plastic, ascuns în pământ, 3.370 de euro, 10.100 de lei, trei telefoane mobile, cartele telefonice, precum şi mai multe înscrisuri.
Faţă de persoanele în cauză, se continuă cercetările sub aspectul săvârşirii infracţiunii de contrabandă asimilată.
Activitatea a beneficiat de sprijinul luptătorilor din cadrul Serviciului pentru Acţiuni Speciale şi suportul de specialitate al Direcţiei de Operaţiuni Speciale.